text: Horsens Grand Prix-fester i fjorten dage
  01 september 2015 kl. 15.26
  Som forventet er Horsens vært for både børnenes og de voksnes Melodi Grand Prix i 2016.
  Fjorten dage med fest venter hele Horsens, når Danmarks Radios Melodi Grand Prix rykker til byen. Det fortalte DR's underholdningschef, Jan Lagermand Lundme, tirsdag til et pressemøde i Kuben. Det bliver Forum Horsens, der skal danne ramme om de to shows.
  - Vi ved, at Horsens gerne vil feste med os, og vi lover til gengæld fjorten dage med masser af musik og konfetti, siger Jan Lagermand Lundme til Horsens Folkeblad.
  Horsens har tidligere afholdt det danske Melodi Grand Prix. Kommunen var vært i både 2005, 2007 og 2008. Det er et samarbejde mellem DR, Horsens & Friends og Horsens Kommune, der har sikret musikarrangementet.
  De voksnes MGP afholdes lørdag den 13. februar, mens børnene indtager Forum Horsens en uge efter, lørdag den 20. februar.
  Du kan her se en af de Grand Prix-fans, som glæder sig helt vildt til, at Horsens skal være værtsby (Varighed: 01:51).
  